Mancini tilgir Tevez: - Han kan hjelpe oss
Tevez har vært ute i kulden i Manchester City etter at han nektet å komme inn fra innbytterbenken under en Champions League-kamp i fjor høst. Nylig beklaget han oppførselen sin overfor klubben og fansen, og det gjør at Mancini vil la Tevez få spille i City-trøyen igjen. - Han har beklaget. Jeg har ikke noe problem. I morgen (torsdag) skal jeg møte ham før trening, og etter det kan han begynne å jobbe med oss, sa Mancini etter onsdagens seier over Porto i Europa League (4-0). Men Mancini advarer Tevez mot å tro han kan spasere rett inn i førsteelleveren. - Jeg tror han kanskje trenger to-tre uker på å finne formen. «Carlo» kjenner laget veldig godt, men de har spilt bra de seks-sju siste månedene, sa italieneren. Mancini tror Tevez kan hjelpe City med å sikre seriegullet. Laget ligger to poeng foran byrival United. - Han er en strålende spiss, så det vil bli bra å få ham tilbake. Jeg tror han kan hjelpe oss og gjøre en god jobb de neste to månedene. Han kan ikke spille i Europa League, men det blir fint å kunne velge blant fire spisser i serien, sa Mancini.
Manchester City-manager Roberto Mancini godtar beklagelsen fra Carlos Tevez. Snart kan argentineren være på laget.